Na temelju članka 3. stavka 1. točke 3. i članka 16. stavka 1. Zakona o komunalnom gospodarstvu (Narodne novine 36/95, 70/97, 128/99, 57/00, 129/00, 59/01, 26/03 - pročišćeni tekst, 82/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14 i 36/15) i članka 38. točke 2. Statuta Grada Zagreba (Službeni glasnik Grada Zagreba 19/99, 19/01, 20/01 - pročišćeni tekst, 10/04, 18/05, 2/06, 18/06, 7/09, 16/09, 25/09, 10/10, 4/13, 24/13 i 2/15), Gradska skupština Grada Zagreba, na \_\_. sjednici, \_\_. \_\_\_\_\_\_ 2017., donijela je

**ODLUKU**

**o izmjenama i dopunama Odluke o prijevozu putnika u javnom prometu**

**Članak 1.**

U Odluci o prijevozu putnika u javnom prometu (Službeni glasnik Grada Zagreba 20/13 i 25/13) u članku 8. dodaje se stavak 5. koji glasi:

„Gradsko upravno tijelo nadležno za promet posebnim aktom odobrava linije javnog prijevoza i stajališta na kojima se obavlja prijevoz bicikala autobusima, u vremenskom razdoblju od 1. ožujka do 1. studenoga.“.

**Članak 2.**

U članku 14. stavak 2. mijenja se i glasi: „Na stajalištu mora biti istaknuta oznaka vrste prijevoza, naziv stajališta i izvadak iz voznog reda, a na stajalištu autobusa koji obavlja prijevoz bicikala mora biti istaknuta i oznaka za prijevoz bicikala autobusima s uputama za korištenje nosača za bicikle.“.

**Članak 3.**

U članku 18. iza stavka 1. dodaje se novi stavak 2. koji glasi:

„Ako se vozilom obavlja i prijevoz bicikala, vozilo mora biti odgovarajuće označeno slikama i uputama o korištenju i slično.“.

Dosadašnji stavci 2. i 3. postaju stavci 3. i 4.

**Članak 4.**

Iza članka 22. dodaje se članak 22.a koji glasi:

„**Članak 22.a**

Na autobuse kojima se obavlja prijevoz bicikala postavljaju se nosači za bicikle na stražnji dio autobusa sukladno posebnim propisima.

Na nosače za bicikle dozvoljeno je stavljati bicikl promjera kotača od 20“ do 29“ i gume širine do 3“, osim dječjih bicikala, tandem-bicikala, bicikala s električnim pogonom i slično.“.

**Članak 5.**

Iza članka 34. dodaje se članak 34.a koji glasi:

„**Članak 34.a**

Putnik koji koristi uslugu prijevoza bicikla autobusom dužan je:

- obavijestiti vozača o korištenju usluge prijevoza bicikla prije i poslije postavljanja i spuštanja bicikla s nosača,

- postaviti bicikl na nosač za bicikle tako da se prednji kotač nalazi isključivo s desne strane uz rub kolnika, osim bicikla s blatobranima koji se postavlja s prednjim kotačem na lijevoj strani nosača za bicikle.

Putnik iz stavka 1. ovoga članka samostalno postavlja i spušta bicikl s nosača za bicikle te je odgovoran za štetu na biciklu kao i za štetu prema trećim osobama, odnosno za štetu na autobusu koja je nastala uslijed nepravilnog postavljanja i spuštanja bicikla s nosača za bicikle.

Osoba mlađa od 14 godina smije koristiti uslugu prijevoza bicikla autobusom samo u pratnji punoljetne osobe.“.

**Članak 6.**

U članku 38. stavku 1. točki 2. riječi: „31. i 34.“ zamjenjuju se riječima: „31., 34. i 34.a“.

**Članak 7.**

Iza glave **VI. PRIJELAZNE I ZAVRŠNE ODREDBE** dodaje se članak 38.a koji glasi:

„**Članak 38.a**

Iznimno od članka 9. stavka 1. ove odluke, autobusima koji supstituiraju prijevoz putnika žičarom na relaciji Mihaljevac – Sljeme može se obavljati prijevoz bicikala dok se ne osiguraju prometno - tehnički uvjeti za registraciju linije javnog prijevoza“.

**Članak 8.**

Ova odluka stupa na snagu osmoga dana od dana objave u Službenom glasniku Grada Zagreba.

**KLASA:**

**URBROJ:**

**Zagreb,**

**Predsjednik**

**Gradske skupštine**

dr. sc. Andrija Mikulić